ΓΡΑΠΤΗ ΕΡΩΤΗΣΗ E-0488/96 υποβολή: Gerardo Fernαndez-Albor (PPE) προς την Επιτροπή (1 Μαρτίου 1996)

Θέμα: Eφαρμογή των κριτηρίων του Μάαστριχτ στις οικονομίες των χωρών της Λατινικής Αμερικής

Η ενεργητική επίδραση που ασκεί στις οικονομίες των κρατών μελών ο στόχος της επίτευξης των όρων σύγκλισης του Μάαστριχτ, κυρίως μέσω της ορθολογικής οργάνωσης της οικονομίας, δεν θα πρέπει να είναι στόχος που θα περιορίζεται σε κοινοτική κλίμακα.

Δεδομένου ότι η εξυγίανση των οικονομιών των χωρών της Λατινικής Αμερικής είναι απολύτως αναγκαία για να εξασφαλιστεί η μέγιστη ανάπτυξή τους, και λόγω των ιδιαίτερων δεσμών τους με την οικονομία της Ευρωπαϊκής Ένωσης, θα πρέπει να ενθαρρυνθούν να επωφεληθούν από τα κριτήρια σύγκλισης του Μάαστριχτ, επιδιώκοντας τη συμμόρφωσή τους με τα κριτήρια αυτά, ενόψει τόσο των ουσιαστικών οικονομικών οφελών όσο και των γενικότερων πλεονεκτημάτων που θα αντλήσουν από την ταύτισή τους με την κοινοτική οικονομία.

Πιστεύει η Επιτροπή ότι θα πρέπει να βοηθήσει τις χώρες της Λατινικής Αμερικής που θα το ζητήσουν, παρέχοντάς τους την αναγκαία τεχνική βοήθεια για την αναδιάρθρωση της οικονομίας τους κατά τρόπον που θα τους επιτρέψει να προσχωρήσουν στα κριτήρια σύγκλισης του Μάαστριχτ; Διότι τούτο θα τις βοηθήσει αισθητά να εξισορροπήσουν την οικονομία τους, ακολουθώντας το παράδειγμα της Αργεντινής, η οποία ήδη σήμερα συμμορφώνεται με τα προαναφερθέντα κριτήρια σύγκλισης.

Απάντηση του κ. Marin εξ ονόματος της Επιτροπής (21 Μαρτίου 1996)

Η Επιτροπή συμφωνεί με το Aξιότιμο Mέλος του Κοινοβουλίου ότι πρέπει αν ενθαρρύνονται οι προσπάθειες που καταβάλλουν οι λατινοαμερικανικές χώρες στο τομέα της οικονομικής μεταρρύθμισης και της ανόδου του επιπέδου τους διεθνούς ανταγωνιστικότητας, θέματα που αποτελούν εξάλλου μεγάλες προκλήσεις για την Λατινική Αμερική στα τέλη του αιώνα μας.

Η Επιτροπή θεωρεί ότι ο καθορισμός στόχων στον τομέα του πληθωρισμού, των δημοσίων χρεών και των τιμών συναλλάγματος είναι βασικό στοιχείο κάθε πολιτικής για τη σταθεροποίηση της μακροοικονομικής κατάστασης. Με βάση τα παραπάνω, η φύση των εν λόγω στόχων και οι τρόποι που επιλέγονται για την επίτευξή τους πρέπει να προσαρμόζονται στη συγκεκριμένη κατάσταση κάθε χώρας και, ενδεχομένως, να συμπληρώνονται. Τα κριτήρια που καθορίζονται από τη συνθήκη για την Ευρωπαϊκή Ένωση είναι οι κανόνες ορθής οικονομικής διαχείρισης, απαραίτητοι για την εξασφάλιση της επιτυχίας της νομισματικής ένωσης σε μόνιμη βάση. Συνεπώς δεν μπορούν να μεταφερθούν ως έχουν σε άλλο πλαίσιο.

Δεδομένης της σημασίας που αποδίδει στην άσκηση πολιτικής για τη σταθεροποίηση της μακροοικονομικής κατάστασης, η Επιτροπή θα καταβάλει επίσης προσπάθειες για να εξασφαλίσει ότι οι ενέργειές της όχι μόνο συμβιβάζονται με τα προγράμματα σταθεροποίησης και τις διαρθρωτικές μεταρρυθμίσεις που εφαρμόζουν, ενδεχομένως, οι εν λόγω χώρες, υπό την αιγίδα των ιδρυμάτων του Bretton Woods, αλλά και τις ενισχύουν.

Σε αυτό το πλαίσιο, η Επιτροπή, θα μπορούσε, εκτός από το να θέσει στη διάθεση των Λατινοαμερικανικών χορών τα μέσα συνεργασίας που διαθέτει, να εξετάσει, για κάθε περίπτωση ξεχωριστά, τις προτάσεις έργων για τη στήριξη των οικονομικών μεταρρυθμίσεων και τη συναλλαγματική σταθερότητα στη Λατινική Αμερική, σύμφωνα με τις διατάξεις που προβλέπονται στις γενικές κατευθύνσεις της συνεργασίας της Ευρωπαϊκής Ένωσης με τη Λατινική Αμερική για την περίοδο 1996-2000 ((COM (95) 495 τελικό. )).